Rådets udtalelse

af 12. februar 2002

om Frankrigs opdaterede stabilitetsprogram, 2003-2005

(2002/C 51/03)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til henstilling fra Kommissionen og

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 12. februar 2002 gennemgik Rådet Frankrigs opdaterede stabilitetsprogram, der dækker perioden 2002-2005.

Ifølge 2001-opdateringen af stabilitetsprogrammet forventes der en real BNP-vækst på 2,3 % i 2001 og på 2,5 % i 2002. Fra 2003 til 2005 bygger fremskrivningerne på to makroøkonomiske scenarier, nemlig et forsigtigt scenario, under hvilket BNP-væksten vil ligge på i gennemsnit 2,5 %, der betragtes som det nuværende niveau for den potentielle vækst, og et gunstigt scenario, under hvilket den reale BNP-vækst vil accelerere til 3 %. Det offentlige underskud forventes at forblive uændret i 2001 og 2002 og således udgøre 1,4 % af BNP, der var det niveau, der blev nået i 2000. Fra 2003 til 2005 forventes det offentlige underskud ifølge det forsigtige scenario at falde til 1,3 % af BNP i 2003 og til 0,5 % af BNP i 2004, og der forventes at være opnået balance på budgettet i 2005. Budgettilpasningen vil gå hurtigere, hvis det gunstige scenario går i opfyldelse, for under dette scenario forventes der balance på den offentlige saldo i 2004 og et overskud på den offentlige saldo på 0,3 % af BNP i 2005. Den offentlige gæld, der anslås til 57,1 % af BNP i 2001, forventes i 2005 at falde til 52,9 % under det forsigtige scenario og til 51,8 % af BNP under det gunstige scenario.

Rådet mener, at de makroøkonomiske fremskrivninger er behæftet med visse risici på kort sigt: prognoser af nyere dato tyder på, at den reale BNP-vækst ikke vil overskride 2 % i 2001 og 1,5 % i 2002. Rådet noterer sig derfor, at det offentlige underskud i 2002, der er det første år i fremskrivningerne, formentlig bliver større end oprindeligt forventet. For så vidt angår de følgende år mener Rådet, at det forsigtige scenario, under hvilket den reale BNP-vækst vil ligge på i gennemsnit 2,5 % fra 2003 til 2005, er det mest plausible.

Rådet noterer sig, at under det forsigtige scenario forventes der først et væsentligt fald i det offentlige underskud i Frankrig fra 2004. Det forventede fald i 2003 er marginalt, og underskuddet det år vil ligge på stort set samme niveau som i 2000. Underskuddet vil forblive stort set uændret i 2000-2003, og det gælder også det konjunkturkorrigerede underskud. Trods et større underskud end forventet de første par år vil der alligevel blive opnået balance på budgettet i 2005. Dette er imidlertid et år senere end anbefalet i sidste års udtalelse. Rådet opfordrer derfor de franske myndigheder til at sætte alt ind på at opnå balance på budgettet i 2004.

De budgetmæssige målsætninger i 2001-opdateringen af stabilitetsprogrammet betyder, at stabilitets- og vækstpagtens krav om en offentlig budgetsaldo tæt på balance eller i overskud vil være opfyldt i 2004 og 2005, om end der først i 2005 forventes at være balance på den konjunkturkorrigerede offentlige saldo. Den underliggende budgetstilling giver dog en sikkerhedsmargen til at undgå, at underskudstærsklen på 3 % overskrides fra og med 2001 på trods af risiciene i forbindelse med de makroøkonomiske fremskrivninger.

Den franske budgetstrategi bygger på forudberegnede flerårige udgiftsnormer opgjort i faste priser. Rådet hilser denne strategi velkommen, idet det er af den opfattelse, at en klar bindende norm for de offentlige udgifter er med til at understøtte en gennemsigtig budgettilpasning. Rådet noterer sig imidlertid, at med en makroøkonomisk udvikling, der har levet op til de officielle forventninger, ville overholdelsen af den udgiftsnorm, der blev fastsat i 1998-stabilitetsprogrammet for perioden 2000-2002, i det store og hele have resulteret i det forventede fald i det offentlige underskud i samme periode, trods gennemførelsen af skattereformen. Rådet noterer sig især, at der i 2002 er planer om en lidt hurtigere stigning i udgifterne end anbefalet i de overordnede retningslinjer for de økonomiske politikker for 2001. Rådet glæder sig imidlertid over, at den flerårige udgiftsnorm for perioden 2003-2005 nu er blevet reduceret til 4 %. Rådet opfordrer de franske myndigheder til fuldt ud at overholde denne norm.

Rådet glæder sig over planerne om at nedsætte skattetrykket efter 2003, hvis der konstateres en real BNP-vækst, og der opnås en budgetsaldo, der er tæt på balance eller i overskud.

Det er nødvendigt, at Frankrig bevæger sig i retning af en budgetsaldo i balance, hvis det skal lykkes at gøre de offentlige finanser mere holdbare, således at de kan modstå de budgetomkostninger, der er forbundet med befolkningens stigende gennemsnitsalder i Frankrig. Rådet noterer sig, at den i 2001-opdateringen beskrevne strategi for, hvordan Frankrig vil forberede sig på denne udfordring, bør være mere ambitiøs. Rådet anser det for nødvendigt, at Frankrig snarest muligt gør yderligere fremskridt i reformen af pensionssystemet.

(1) EFT L 209 af 2.8.1997.